xml version="1.0" encoding="UTF-8"?


Den Europæiske Unions C 12/2019


| | | |
| --- | --- | --- |
| | | ISSN 1977-0871 |
| Den Europæiske Unions Tidende | | C 12 |
| European flag | | |
| Dansk udgave | Meddelelser og oplysninger | 62. årgang 11. januar 2019 |

---

| | | |
| --- | --- | --- |
| Indhold | | Side |
| | IV   Oplysninger | |
| | OPLYSNINGER FRA DEN EUROPÆISKE UNIONS INSTITUTIONER, ORGANER, KONTORER OG AGENTURER | |
| | Europa-Parlamentet | |
| 2019/C 12/01 | [Den 60. COSAC's plenarmøde den 18.-20. november 2018, Wien — Bidrag fra den 60. COSAC](http://publications.europa.eu/resource/uriserv/OJ.C_.2019.012.01.0001.01.DAN.xhtml) | [1](#C_2019012DA.01000101.doc) |

---

| | |
| --- | --- |
| DA | |

---

IV Oplysninger

OPLYSNINGER FRA DEN EUROPÆISKE UNIONS INSTITUTIONER, ORGANER, KONTORER OG AGENTURER

Europa-Parlamentet

| | | | |
| --- | --- | --- | --- |
| 11.1.2019 | DA | Den Europæiske Unions Tidende | C 12/1 |

---

DEN 60. COSAC'S PLENARMØDE

den 18.-20. november 2018, Wien

Bidrag fra den 60. COSAC

(2019/C 12/01)

1.   SIKKERHED OG BEKÆMPELSE AF ILLEGAL INDVANDRING

| | | |
| --- | --- | --- |
| | 1.1. | COSAC minder om, at der er behov for en omfattende og samlet EU-tilgang til indvandring, som sikrer sammenhæng mellem interne og eksterne politikker, omfatter alle migrationsruter og tager udgangspunkt i de principper og værdier, som EU bygger på. Det er således nødvendigt at fokusere på en lovlig, sikker og ordentlig indvandringspolitik, hvor der tages behørigt hensyn til retten til asyl og princippet om non-refoulement. En langsigtet og effektiv indsats over for de menneskelige, sociale og politiske udfordringer ved illegal indvandring og tvangsfordrivelse kræver øget samarbejde med oprindelses- og transitlande samt tredjelande, der huser flygtninge, personer med international beskyttelsesstatus eller asylansøgere, som led i et bredere samarbejde med henblik på at håndtere de grundlæggende årsager dertil og undergrave menneskesmugleres og menneskehandleres forretningsmodel. COSAC understreger desuden, at der er behov for et reformeret fælles europæisk asylsystem, herunder et fuldgyldigt EU-asylagentur, som er baseret på en fair balance mellem ansvar og solidaritet og tilskynder til gennemførelse af punkt 5 og 6 i Det Europæiske Råds konklusioner af 28. juni 2018. |

| | | |
| --- | --- | --- |
| | 1.2. | COSAC er af den opfattelse, at der skal gøres en større indsats for at beskytte EU's ydre grænser med det formål at forhindre ulovlig indrejse i EU, håndtere menneskehandel og -smugling samt forhindre tab af menneskeliv til havs. COSAC anerkender vigtigheden af Schengen og en reform deraf, herunder fremskridt i processen for Schengenudvidelsen, under forudsætning af at alle kriterier opfyldes, for at beskytte EU's ydre grænser. COSAC understreger desuden nødvendigheden af en markant optrapning af effektive hjemsendelser af illegale indvandrere i tråd med de grundlæggende principper for folkeretten og EU-retten. I overensstemmelse med Det Europæiske Råds konklusioner i oktober mener COSAC, at eksisterende tilbagetagelsesaftaler bør implementeres fuldt ud på ikkediskriminerende vis over for alle EU-medlemsstater, og at der bør indgås nye formelle tilbagetagelsesaftaler, idet der skabes og udøves den nødvendige indflydelse ved at bruge alle relevante EU-politikker, -instrumenter og -redskaber. Der er behov for yderligere tiltag for fuldt ud at implementere erklæringen fra EU og Tyrkiet over for alle EU-medlemsstater. |

| | | |
| --- | --- | --- |
| | 1.3 | COSAC bifalder Kommissionens forslag om hjemsendelsesdirektivet, Asylagenturet og Det Europæiske Agentur for Grænse- og Kystbevogtning [(1)](#ntr1-C_2019012DA.01000101-E0001), hvori der sikres en effektiv ressourceanvendelse og udvikles fælles minimumsstandarder for overvågningen af de ydre grænser, idet der tages behørigt hensyn til medlemsstaternes ansvar og kompetencer og sikres en effektiv parlamentarisk kontrol. Samtidig opfordrer COSAC alle berørte parter til at videreføre debatten med henblik på at nå til enighed om en reform af Dublinforordningen, som vil sikre en mere rimelig tilgang med en mere effektiv byrdefordeling. COSAC understreger behovet for at finde en hurtig løsning vedrørende det fælles europæiske asylsystem og opfordrer Rådet til fortsat at arbejde på at nå en afslutning snarest muligt. |

| | | |
| --- | --- | --- |
| | 1.4. | COSAC minder om, at EU's stats- og regeringsledere samledes ved et uformelt møde i Salzburg den 19.-20. september 2018 for at diskutere vigtige emner inden for intern sikkerhed, gjorde status over de opnåede fremskridt og bl.a. aftalte at optrappe bekæmpelsen af alle former for cyberkriminalitet, manipulation og misinformation. I denne henseende efterlyser COSAC foranstaltninger til bekæmpelse af ulovlige og ondsindede cyberaktiviteter og cyberbaserede aktiviteter og opbygning af en stærk cybersikkerhed under overholdelse af grundlæggende rettigheder, navnlig for så vidt angår beskyttelsen af privatlivets fred. Arbejdet med alle aktuelle forslag fra Kommissionen bør afsluttes inden udgangen af lovgivningscyklussen. |

| | | |
| --- | --- | --- |
| | 1.5. | COSAC understreger vigtigheden af foranstaltninger, der rettes mod at styrke kapaciteten til at forebygge og reagere effektivt på radikalisering og terrorisme. COSAC støtter de seneste skridt for at forbedre informationssystemers og databasers interoperabilitet samt styrke Unionens krisestyringskapacitet og sammenhængen og effektiviteten i EU's og de nationale kriseberedskabsmekanismer. |

2.   SIKRING AF VELSTANDEN OG KONKURRENCEEVNEN GENNEM DIGITALISERING

| | | |
| --- | --- | --- |
| | 2.1. | COSAC understreger, at EU for på lang sigt at sikre velstanden og konkurrenceevnen i EU bør udvikle sin lovgivning i overensstemmelse med de hurtige teknologiske fremskridt. Det er afgørende, at EU konsekvent afholder sig fra overregulering og skaber fremskridt inden for innovation og digitalisering. |

| | | |
| --- | --- | --- |
| | 2.2. | COSAC opfordrer lovgiverne til hurtigt at videreføre arbejdet med forslagene vedrørende digital beskatning og med den seneste datapakke, som Kommissionen offentliggjorde i april 2018, samt til at skabe resultater med hensyn til de resterende lovgivningsmæssige forslag om det digitale indre marked, herunder forslaget om e-databeskyttelse, som er det sidste nødvendige instrument med hensyn til opdateringen af EU's lovgivning om databeskyttelse inden udgangen af den igangværende lovgivningscyklus. I overensstemmelse med Det Europæiske Råds holdning bifalder COSAC EU-institutionernes og medlemsstaternes igangværende arbejde med en koordineret plan vedrørende kunstig intelligens. |

| | | |
| --- | --- | --- |
| | 2.3. | COSAC bifalder, at Kommissionens forslag til Horisont Europa viderefører veletablerede finansieringsinstrumenter, men også byder på nye tiltag med hensyn til Det Europæiske Innovationsråd eller fremskridt hen imod en kraftigere missionsorientering rettet mod forskning og innovation. COSAC støtter udviklingen af centrale kapaciteter i programmet for det digitale Europa såsom højtydende databehandling, kunstig intelligens, cybersikkerhed og højtudviklede digitale færdigheder samt sikring af, at brugen og tilgængeligheden af dem udbredes på tværs af økonomien og samfundet af både virksomheder og den offentlige sektor. Desuden skal overholdelsen af grundlæggende rettigheder, navnlig retten til privatlivets fred og beskyttelse af personoplysninger, sikres og behørigt forankres i udarbejdelsen af disse initiativer. |

| | | |
| --- | --- | --- |
| | 2.4. | COSAC er bekymret over, at den vedvarende digitale kløft mellem kønnene over hele EU bringer fremgangen på dette område i fare. Kvinder er underrepræsenteret på alle niveauer i den digitale sektor i Europa. Selv om sektoren vokser hastigt, og der skabes hundredtusindvis af nye job hvert år, er andelen af kvinder faldende. For at modvirke denne udvikling støtter COSAC Kommissionens initiativer for at bekæmpe stereotyper, med hvilke der investeres i digitale kompetencer, så disse forbedres, og med hvilke kvinders deltagelse i digitalt iværksætteri og digital innovation fremmes. |

3.   DET VESTLIGE BALKAN/SYDØSTEUROPA OG EU'S NABOLANDE

| | | |
| --- | --- | --- |
| | 3.1. | Sammen med det østrigske EU-formandskab bekræfter COSAC sin støtte til og sit styrkede engagement i udviklingen af et konkret EU-perspektiv med målbare resultater for partnere i det vestlige Balkan/Sydøsteuropa alt efter deres individuelle præstationer og med udgangspunkt i fælles værdier og principper såsom demokrati, retsstaten, god forvaltningsskik, ytringsfrihed og mediernes uafhængighed, overholdelse af menneskerettigheder, forsoning og gode naboskabsforbindelser samt bekæmpelse af korruption og organiseret kriminalitet. |

| | | |
| --- | --- | --- |
| | 3.2. | COSAC bifalder den fælles erklæring om regionalt samarbejde og gode naboforbindelser, den fælles erklæring om savnede personer og den fælles erklæring om krigsforbrydelser, som blev undertegnet på Vestbalkantopmødet i London den 10. juli 2018 inden for rammerne af Berlinprocessen, og den prioriterede Sofiadagsorden, som blev vedtaget på topmødet mellem EU og det vestlige Balkan i Sofia den 17. maj 2018. COSAC støtter det østrigske EU-formandskab i at fremme dagsordenen. |

| | | |
| --- | --- | --- |
| | 3.3. | COSAC understreger behovet for at stille tilstrækkelige midler til rådighed for de potentielle nye EU-medlemsstater i den næste flerårige finansielle ramme. |

| | | |
| --- | --- | --- |
| | 3.4. | COSAC anerkender de fremskridt, som partnerne i det vestlige Balkan/Sydøsteuropa har gjort, men gentager alligevel, at der er behov for en større indsats for at sætte fart i de nationale reformprocesser, herunder styrkelse af demokratiske institutioner og reform af den offentlige forvaltning, og opnå uigenkaldelige og bæredygtige resultater. COSAC understreger, at en fortsat fast indsats også er nødvendig for at håndtere udestående bilaterale tvister i regionen, herunder grænsetvister, hvorved stabiliteten og velstanden i regionen vil blive forøget. COSAC bifalder den positive udvikling i regionen, især den historiske aftale mellem den tidligere jugoslaviske republik Makedonien og Grækenland i deres langvarige navnetvist. |

| | | |
| --- | --- | --- |
| | 3.5. | COSAC opfordrer partnerne i det vestlige Balkan/Sydøsteuropa til at styrke deres modstandsdygtighed over for destabiliserende udenlandsk indblanding og misinformation og til at fastlåse deres strategiske valg ved fuldt ud at tilpasse sig til EU's fælles udenrigs- og sikkerhedspolitik. |

| | | |
| --- | --- | --- |
| | 3.6. | For at fremhæve vigtigheden af alle nabolande anerkender COSAC vigtigheden af det østlige partnerskab og understreger, at de gode resultater med det østlige partnerskab kun kunne opnås ved fælles indsats fra alle EU's institutioner, EU-medlemsstaterne og de enkelte stater i det østlige partnerskab. COSAC gentager behovet for at opretholde sanktionerne mod Rusland, indtil Minskaftalerne er fuldt ud implementeret. |

| | | |
| --- | --- | --- |
| | 3.7. | Som en integreret del af den fælles sikkerheds- og forsvarspolitik har PESCO til formål at bidrage til stabilitet og sikkerhed på EU's geografiske område. COSAC værdsætter dette samarbejde som et instrument til styrkelse af det europæiske forsvar. |

4.   BREXIT – STATUS

| | | |
| --- | --- | --- |
| | 4.1. | COSAC anerkender, at EU-27-lederne på Det Europæiske Råds møde (artikel 50) den 17. oktober 2018 bekræftede deres fulde tillid til Michel Barnier som Unionens chefforhandler og deres beslutsomhed med hensyn til at stå sammen. COSAC understreger, at det indre markeds integritet og Den Europæiske Unions Domstols kompetence for så vidt angår principperne for det indre marked skal bevares. |

| | | |
| --- | --- | --- |
| | 4.2. | COSAC understreger, at Langfredagsaftalen skal beskyttes betingelsesløst af ethvert forhandlingsresultat for at give borgerne en bæredygtig løsning. COSAC fremhæver behovet for solidaritet med Irland. |

| | | |
| --- | --- | --- |
| | 4.3. | COSAC bifalder forslaget til udtrædelsesaftalen og opfordrer Unionens chefforhandler til at fortsætte sin indsats for at indgå en aftale om en politisk erklæring om de fremtidige forbindelser. |

| | | |
| --- | --- | --- |
| | 4.4. | COSAC understreger vigtigheden af at samarbejde med Det Forenede Kongerige på interparlamentarisk plan efter brexit og vil undersøge mulige måder, hvorpå COSAC selv kan fortsætte med at samarbejde med Det Forenede Kongerige, når udtrædelsesaftalen er indgået, og rammerne for de fremtidige forbindelser mellem Det Forenede Kongerige og EU er kendt. |

5.   KLIMAPOLITIK OG ENERGIUNION

| | | |
| --- | --- | --- |
| | 5.1. | COSAC bekræfter EU's og EU-medlemsstaternes forpligtelse til hurtigt og fuldt ud at implementere Parisaftalen og fortsætte med at gå forrest i bekæmpelsen af klimaforandringer, bl.a. ved at vedtage lovforslag, som er under behandling, på EU-plan. Aftalen er fortsat en hjørnesten i den globale indsats for effektivt at håndtere klimaforandringerne på globalt plan. I lyset af en ny rapport fra IPCC understreger COSAC behovet for, at den gennemsnitlige globale temperaturstigning begrænses til et godt stykke under 2 °C over de førindustrielle niveauer, og at man forsøger at begrænse stigningen til 1,5 °C. |

| | | |
| --- | --- | --- |
| | 5.2. | COSAC bifalder projektet om energiunionen og enhver indsats, der har til formål at gøre energipolitikken mere sikker og bæredygtig. COSAC støtter den samlede tilgang, som sætter EU i spidsen for bekæmpelsen af klimaforandringer og øger produktionen af vedvarende energi. Med henblik på COP24, som afholdes i Polen den 3.-14. december 2018, håber COSAC på en vedtagelse af ambitiøse og omfattende gennemførelsesbestemmelser for Parisaftalen. |

| | | |
| --- | --- | --- |
| | 5.3. | COSAC mener, at projektet om energiunionen kan være et stort skridt hen imod at nå målene i Parisaftalen. Navnlig understreger COSAC, at fremme af vedvarende energi bidrager til at nå målene i Parisaftalen. Samtidig mindsker brugen af vedvarende energi EU's afhængighed af importeret energi. |

| | | |
| --- | --- | --- |
| | 5.4. | COSAC støtter foranstaltninger, som fører til en hurtig og omfattende vedtagelse af pakken om ren energi, især alle skridt, der tages for at skabe et indre marked for elektricitet og for at forbedre EU's risikoberedskab. COSAC bifalder desuden oprettelsen af et system til forvaltning af energiunionen, som integrerer klima- og energiplanlægningen i én ramme, idet dette ville skabe en samarbejdsmekanisme til at føre tilsyn med implementeringen af 2030-målene med EU's klima- og energipolitik. |

| | | |
| --- | --- | --- |
| | 5.5. | COSAC bemærker, at et antal medlemsstater er afhængige af en enkelt energileverandør, hvilket er en udfordring for EU – verdens største importør af energi. COSAC støtter enhver indsats for at maksimere EU's udnyttelse af egne energikilder i fuld overensstemmelse med klimamålene og for at sikre energiforsyningen og fremmer diversificeringen af energikilder. COSAC påpeger, at foranstaltninger, der træffes for at beskytte miljøet og øge produktionen af vedvarende energi, også øger EU's konkurrenceevne. I denne forbindelse fremhæver COSAC vigtigheden af forskning og udvikling. Ydermere støtter COSAC, at nye energiteknologier og innovative løsninger fremmes. |

| | | |
| --- | --- | --- |
| | 5.6. | Energipriserne skal fortsat være overkommelige for borgere og virksomheder. COSAC går ind for planer, der fører til beskyttelse af klima og miljø, men understreger, at man må sikre en bæredygtig fremtid for industrien og erhvervslivet samt fair konkurrence. Man må holde sig de overkommelige priser på energi og den europæiske industris konkurrenceevne for øje, og der skal tages højde for energiintensive branchers konkrete behov. |

| | | |
| --- | --- | --- |
| | 5.7. | COSAC gentager, at bekæmpelse af klimaforandringer fortsat skal være et af de centrale elementer i EU's miljøpolitik. Samtidig må man ikke glemme andre kilder til forurening af miljøet. I denne forbindelse bemærker COSAC, at plast og i særdeleshed mikroplast i høj grad bidrager til forureningen, navnlig i indre farvande og have. COSAC finder det vigtigt at optrappe aktiviteter til bekæmpelse af plastforurening og at standse brugen af mikroplast i forskellige produktkategorier. COSAC støtter foranstaltninger, der har til formål at nedbringe mængden af plastaffald, især engangsplast. |

| | | |
| --- | --- | --- |
| | 5.8. | COSAC bifalder aktiviteterne i EU's LIFE-program, som støtter klimaindsatsen og miljø- og naturbevarende projekter i hele EU. COSAC understreger vigtigheden af sådanne projekter. |

6.   ET GENNEMSIGTIGT EU TÆTTERE PÅ BORGERNE I LYSET AF DET KOMMENDE VALG TIL EUROPA-PARLAMENTET

| | | |
| --- | --- | --- |
| | 6.1. | COSAC understreger den centrale rolle, som nærhedsprincippet spiller i forbindelse med at bringe EU og borgerne tættere på hinanden. Beslutningerne træffes så åbent som muligt og så tæt på borgerne som muligt. |

| | | |
| --- | --- | --- |
| | 6.2. | COSAC bifalder rapporten fra taskforcen om nærhed, proportionalitet og »mindre, men mere effektivt« og den nylige meddelelse fra Kommissionen »Nærhedsprincippet og proportionalitetsprincippet: Styrkelse af deres rolle i EU's politiske beslutningsproces« og de omhandlede anbefalinger om at gøre nærheden mere aktiv og synlig. |

| | | |
| --- | --- | --- |
| | 6.3. | COSAC understreger, at de nationale parlamenters behørige deltagelse i den politiske beslutningstagning og lovgivningsprocessen på EU-plan er af stor betydning for at kunne sikre en høj grad af gennemsigtighed, effektivitet og offentlig accept. COSAC opfordrer EU's institutioner og de nationale og regionale parlamenter, regionale og lokale myndigheder samt civilsamfundet til at samarbejde for at forbedre udvekslingen af idéer mellem parlamenter, myndigheder og borgere på tværs af EU. |

| | | |
| --- | --- | --- |
| | 6.4. | COSAC bifalder Kommissionens forslag om at øge kommunikationen med regionale og lokale myndigheder og at tage højde for deres særlige forhold i forbindelse med generelle høringer. COSAC opfordrer regionale og lokale myndigheder til at intensivere deres samspil med Kommissionen. |

| | | |
| --- | --- | --- |
| | 6.5. | COSAC mener, at rapporten fra taskforcen om nærhed, proportionalitet og »mindre, men mere effektivt« og meddelelsen fra Kommissionen »Nærhedsprincippet og proportionalitetsprincippet: Styrkelse af deres rolle i EU's politiske beslutningsproces« udgør et godt grundlag for yderligere debat. Under hensyntagen til de synspunkter, der blev fremsat af COSAC i konklusionerne fra den 58. COSAC vedrørende proceduren for oprettelse af taskforcen, understreger COSAC vigtigheden af, at de nationale parlamenter og Europa-Parlamentet opfordres til at tage aktiv del i denne debat. Debatten bør omfatte bl.a. forlængelsen af fristen på otte uger for indsendelse af begrundede udtalelser inden for rammerne af nærhedskontrolmekanismen ved at undlade at medregne ferieperioder og udforske indførelsen af en frist på 12 uger samt spørgsmålet om at give de nationale parlamenter den ekstra mulighed for at fremføre deres synspunkter om proportionalitet og det retlige grundlag for foreslået lovgivning i begrundede udtalelser under hensyntagen til, at visse tilpasninger kan foretages uden traktatændringer. COSAC gentager sin anerkendelse af den såkaldte green card-mekanisme som en udvidelse af den politiske dialog mellem Kommissionen og de nationale parlamenter. |

| | | |
| --- | --- | --- |
| | 6.6. | COSAC bifalder EU-institutionernes indsats for at øge gennemsigtigheden. I denne forbindelse anerkender COSAC Rådets igangværende indsats for at gennemgå sine lovgivningsmæssige gennemsigtighedsstandarder og bifalder opfordringerne til større gennemsigtighed fra Den Europæiske Ombudsmand og nationale parlamenter. COSAC vil følge Rådets debat tæt og opfordrer Rådet til rettidigt at rapportere om eventuelle fremskridt vedrørende disse refleksioner og gentager konklusionerne i punkt 2.8. i bidraget fra den 58. COSAC's plenarmøde (Estland) og i punkt 2.6./2.7. i bidraget fra den 59. COSAC's plenarmøde (Bulgarien). Med hensyn til Kommissionens forslag om et obligatorisk åbenhedsregister opfordrer COSAC alle interessenter til at håndtere emnet på en konstruktiv måde. |

| | | |
| --- | --- | --- |
| | 6.7. | COSAC fremhæver, at repræsentationen af EU's borgere i Europa-Parlamentet er baseret på frie og retfærdige valg. Politiske partier på EU-plan fungerer som et direkte link mellem borgerne og det politiske system og bidrager derved til gennemsigtigheden og en bedre forståelse for EU's beslutningsprocesser. |

| | | |
| --- | --- | --- |
| | 6.8. | I lyset af det kommende europæiske valg i perioden 23.-26. maj 2019 anerkender COSAC EU-institutionernes indsats for at styrke den demokratiske modstandsdygtighed i Europa. Sikring af gennemsigtigheden i online politiske reklamer, bekæmpelse af misinformationskampagner, forbedring af reglerne om finansiering af europæiske politiske partier og styrkelse af cybersikkerheden er vigtige foranstaltninger til effektivt at imødegå nye former for trusler mod frie og retfærdige valg. |

| | | |
| --- | --- | --- |
| | 6.9. | COSAC opfordrer alle EU-borgere til at deltage aktivt i det kommende europæiske valg. Desuden minder COSAC om, at alle borgere i EU har ret til at deltage direkte i Unionens demokratiske liv, bl.a. gennem det europæiske borgerinitiativ. |

---

[(1)](#ntc1-C_2019012DA.01000101-E0001)  COM(2018) 634 final, COM(2018) 633 final og COM(2018) 631 final.

---